Ara liema huma l-pajjiżi fil-lista oranġjo
Imtella' Awwissu 18, 2020 - Aġġornata 18 Ta' Awwissu, 2020 3:42pm Il-Gvern Malti llum ippubblika l-pajjiżi li jinsabu fil-lista oranġjo, li jfisser li dawk li jaslu f'Malta minn dawn il-pajjiżi jridu jippreżentaw ċertifikat ta' riżultat negattiv ta' COVID-19. Din id-deċiżjoni ssegwi dak li tħabbar ilbieraħ waqt konferenza stampa indirizzata mid-Deputat Prim Ministru Chris Fearne u mis-Supretendent tas-Saħħa Charmaine Gauci. Fi stqarrija maħruġa llum mill-Uffiċċju tad-Deputat Prim Ministru u Ministeru għas-Saħħa, u mill-Ministeru tat-Turiżmu, intqal li l-pajjiżi fil-lista oranġjo huma l-Bulgarija, ir-Rumanija u Spanja; applikabbli għall-passiġġieri li ġejjin minn Barċellona, Girona u Madrid. It-turija taċ-ċertifikat se tibda tiġi infurzata minn nhar il-Ġimgħa 21 ta' Awwissu f'nofsillejl, meta jidħol fis-seħħ l-avviż legali. It-test għall-COVID-19 irid ikun Polymerase Chain Reaction (PCR) test u jrid ikun sar sa mhux aktar minn 72 siegħa qabel it-titjira. Il-passiġġieri li jonqsu milli jippreżentaw dan iċ-ċertifikat jistgħu jiġu sottoposti għal swab test fl-Ajruport Internazzjonali ta' Malta u jistgħu jintalbu li jinżammu fi kwarantina. Il-Gvern qal li l-lista ta' pajjiżi se tkun aġġornata minn żmien għal żmien.